2001/697/EY: Komission päätös, tehty 5 päivänä syyskuuta 2001, kloorifenapyrin sisällyttämättä jättämisestä neuvoston direktiivin 91/414/ETY liitteeseen I (ETA:n kannalta merkityksellinen teksti) (tiedoksiannettu numerolla K(2001) 2617)



Virallinen lehti nro L 249 , 19/09/2001 s. 0019 - 0020



Komission päätös, tehty 5 päivänä syyskuuta 2001, kloorifenapyrin sisällyttämättä jättämisestä neuvoston direktiivin 91/414/ETY liitteeseen I (tiedoksiannettu numerolla K(2001) 2617) (ETA:n kannalta merkityksellinen teksti) (2001/697/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(1), sellaisena kuin se on viimeksi muutettuna komission direktiivillä 2001/49/EY(2), ja erityisesti sen 6 artiklan 1 kohdan, sekä katsoo seuraavaa: (1) Direktiivin 91/414/ETY (jäljempänä "direktiivi") 6 artiklan 2 kohdan mukaisesti Espanja vastaanotti 7 päivänä heinäkuuta 1995 Cyanamidin (jäljempänä "hakija") esittämän hakemuksen kloorifenapyr-nimisen tehoaineen sisällyttämiseksi direktiivin liitteeseen I. (2) Direktiivin 6 artiklan 3 kohdan mukaisesti komissio vahvisti päätöksessään 96/521/EY(3), että kloorifenapyrin osalta jätetyn asiakirja-aineiston voitiin periaatteessa katsoa täyttävän direktiivin liitteessä II ja kyseistä tehoainetta sisältävän kasvinsuojeluaineen osalta direktiivin liitteessä III säädetyt tietovaatimukset. (3) Direktiivin 5 artiklan 1 kohdan mukaan tehoaine on sisällytettävä liitteeseen I enintään 10 vuoden pituiseksi ajanjaksoksi, jos voidaan olettaa, että tehoainetta sisältävien kasvinsuojeluaineiden käytöllä tai niiden jäämillä ei ole haitallisia vaikutuksia ihmisten tai eläinten terveyteen tai pohjaveteen taikka kohtuuttomia haittavaikutuksia ympäristöön. (4) Kloorifenapyrin osalta vaikutukset ihmisten terveyteen ja ympäristöön on arvioitu direktiivin 6 artiklan 2 ja 4 kohdan mukaisesti hakijan ehdottamien käyttötarkoitusten osalta. Esitteleväksi jäsenvaltioksi nimetty Espanja toimitti komissiolle tehoainetta koskevan arviointikertomuksen luonnoksen 30 päivänä marraskuuta 1998. (5) Esittelevän jäsenvaltion toimittaman kertomuksen saatuaan komissio aloitti neuvottelut jäsenvaltioiden asiantuntijoiden sekä hakijan (Cyanamid) kanssa direktiivin 6 artiklan 4 kohdan mukaisesti. (6) Jäsenvaltiot ja komissio tarkastelivat Espanjan laatimaa arviointikertomusta uudelleen pysyvässä kasvinsuojelukomiteassa. Tämä tarkastelu on saatettu päätökseen 27 päivänä huhtikuuta 2001 komission tarkastelukertomuksella kloorifenapyristä. (7) Toimitettujen tietojen perusteella tehdyissä arvioinneissa on esitetty epäilyjä erityisesti kyseisen tehoaineen kohtalosta ja käyttäytymisestä luonnossa. (8) Hakija ilmoitti komissiolle ja esittelevälle jäsenvaltiolle, ettei se enää halua osallistua tätä tehoainetta koskevaan työohjelmaan, eikä lisätietoja näin ollen toimiteta. (9) Tämän vuoksi kyseistä tehoainetta ei voida sisällyttää direktiivin 91/414/ETY liitteeseen I. (10) Jäsenvaltioiden kloorifenapyriä sisältävien kasvinsuojeluaineiden olemassa olevien varastojen hävittämiselle, säilyttämiselle, markkinoille saattamiselle ja käytölle ei ole tarpeen myöntää lisäaikaa, sillä ainoastaan Belgia oli myöntänyt väliaikaisen luvan tälle tehoaineelle. Belgia on ilmoittanut, että lupa ei enää ole voimassa eikä tätä tehoainetta koskaan itse asiassa saatettu markkinoille Belgiassa. (11) Tällä päätöksellä ei rajoiteta komission kyseisen tehoaineen osalta mahdollisesti myöhemmin neuvoston direktiivin 79/117/ETY(4) mukaisesti toteuttamia toimia. (12) Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset, ON TEHNYT TÄMÄN PÄÄTÖKSEN: 1 artikla Kloorifenapyriä ei sisällytetä direktiivin 91/414/ETY liitteessä I olevaan tehoaineiden luetteloon. 2 artikla Jäsenvaltioiden on huolehdittava, että tämän päätöksen hyväksymispäivästä alkaen kloorifenapyriä sisältäville kasvinsuojeluaineille ei myönnetä lupia direktiivin 91/414/ETY 8 artiklan 1 kohdan mukaisesti. 3 artikla Tämä päätös on osoitettu kaikille jäsenvaltioille. Tehty Brysselissä 5 päivänä syyskuuta 2001. Komission puolesta David Byrne Komission jäsen (1) EYVL L 230, 19.8.1991, s. 1. (2) EYVL L 176, 29.6.2001, s. 61. (3) EYVL L 220, 30.8.1996, s. 21. (4) EYVL L 33, 8.2.1979, s. 36.